ΓΡΑΠΤΗ ΕΡΩΤΗΣΗ E-3834/98

υποβολή: Paul Rübig (PPE) προς την Επιτροπή

(22 Δεκεμβρίου 1998)

Θέμα: Επιπτώσεις των διεθνών οικονομικών αναταραχών στην ευρωπαïκή αγορά χάλυβα - τομέας βιομηχανικής πολιτικής

Η διεθνής συγκυρία στον τομέα του χάλυβα βρίσκεται προ νέων προκλήσεων: τρεις μεγάλες περιοχές της υφηλίου - Ρωσία, Νοτιοανατολική Ασία και Λατινική Αμερική - αντιμετωπίζουν οικονομικές δυσκολίες. Αυτό το γεγονός έχει δύο συνέπειες: η μετατόπιση παραδοσιακών εμπορικών ρευμάτων οδήγησε σε μαζική αύξηση των εισαγωγών στην Ευρώπη, η οποία το 1998 ανήλθε σε 520 % για τις εισαγωγές από την Ασία και 109 % για αυτές από τις ΗΠΑ. Αφετέρου οδηγεί η συγκέντρωση των αγορών διάθεσης σε μία μείωση των ευρωπαϊκών εξαγωγών, που ενισχύθηκε περαιτέρω από περιφερειακές προστατευτικές τάσεις. Οι ευρωπαίοι παραγωγοί χάλυβα αντιμετωπίζουν μέχρι σήμερα επιτυχώς αυτή την εξέλιξη. Αυτό πού χρειάζεται τώρα ο εν λόγω τομέας είναι προοπτικές βιομηχανικής πολιτικής.

Ποια συμπεράσματα αποκομίζει η Επιτροπή για το ευρωπαϊκό πλαίσιο της βιομηχανίας χάλυβα και τις δομές της; Πώς μπορεί να αναπτυχθεί η ανταγωνιστικότητα στον εν λόγω τομέα;

Απάντηση του κ. Bangemann εξ ονόματος της Επιτροπής

(29 Ιανουαρίου 1999)

Η Επιτροπή συμμερίζεται την ανάλυση του Αξιότιμου Μέλους του Κοινοβουλίου σχετικά με την έκταση της κρίσης σε τρεις μεγάλες περιφέρειες του πλανήτη. Οι οικονομικές δυσκολίες στις ζώνες αυτές είναι εξαιρετικά σοβαρές, δεδομένου μάλιστα ότι εμφανίστηκαν αλληλοδιαδόχως, στη συνέχεια συσσωρεύτηκαν και είχαν ξαφνικό αντίκτυπο. Για τους λόγους αυτούς, οι κλάδοι που επλήγησαν περισσότερο από την κρίση αυτή, ιδιαίτερα δε η χαλυβουργία, οφείλουν να αντιδράσουν γρήγορα για να προσαρμοστούν στις νέες συνθήκες.

Ειδικότερα, η απότομη μείωση της ζήτησης στην νοτιανατολική Ασία, περιοχή που αποτελεί παραδοσιακό εισαγωγέα χαλυβουργικών προϊόντων, καθώς και η έντονη επιβράδυνση της οικονομικής ανάπτυξης σε άλλες ασιατικές χώρες, σε συνδυασμό με την οικονομική κρίση στην Ρωσσία, είχαν ως αποτέλεσμα την πλεονάζοντα προσφορά χαλυβουργικών προϊόντων στην παγκόσμια αγορά. Από τις αρχές του 1998, αυτό δημιούργησε σημαντικές αναταράξεις στις διεθνείς συναλλαγές, με αποτέλεσμα σημαντικές μειώσεις τιμών.

Πρόκειται για σημαντικές αγορές των ευρωπαϊκών χαλυβουργικών προϊόντων, τα οποία θα υποστούν τις άμεσες και έμμεσες συνέπειες, τόσο μέσω της αύξησης των εισαγωγών στις οικείες αγορές στο εσωτερικό της Κοινότητας, όσο και μέσω του ηυξημένου ανταγωνισμού στις άλλες εξαγωγικές αγορές της κοινοτικής χαλυβουργίας.

Εξάλλου, η προοπτική μιας αναμενόμενης επιβράδυνσης των δραστηριοτήτων των χρηστικών κλάδων το 1999, σε συνδυασμό με την γενική οικονομική επιβράδυνση, προαναγγέλλουν την εξασθένιση της ζήτησης χάλυβα στην κοινοτική αγορά. Ως εκ τούτου, τόσο οι εξωτερικοί, όσο και οι εσωτερικοί παράγοντες θα επηρεάσουν τους βιομηχανικούς κλάδους στην Κοινότητα και, ειδικότερα, τις χαλυβουργικές επιχειρήσεις, οι οποίες θα αντιμετωπίσουν νέες δυσκολίες για να προσαρμοστούν στην νέα κατάσταση. Θα υποχρεωθούν να προσφύγουν σε μεγαλύτερες μειώσεις του κόστους και σε αυξήσεις της παραγωγικότητας, καθώς και στην ανάπτυξη νέων προϊόντων, ικανών να βελτιώσουν την ανταγωνιστικότητα των χαλυβουργικών προϊόντων.

Τα μέσα που διαθέτουν οι ευρωπαϊκές αρχές για την στήριξη της ευρωπαϊκής χαλυβουργίας στην δύσκολη αυτή φάση είναι πολύ περιορισμένα. Οι ευρωπαϊκές αρχές δεν μπορούν παρά να προωθήσουν βελτιώσεις στο περιβάλλον στο οποίο δραστηριοποιείται η ευρωπαϊκή χαλυβουργία. Σχετικά μέτρα θα εξαγγελθούν στην ανακοίνωση που η Επιτροπή καταρτίζει ενόψει της συζητήσεως στο Συμβούλιο Βιομηχανίας της 29ης Απριλίου 1999 και με την συμβουλευτική επιτροπή ΕΚΑΧ και το Ευρωπαϊκό Κοινοβούλιο